ઉત્તર પ્રદેશમાં વીસપુર અને મહુઆરી કરીને ગામોમાં નાગપંચમીનાં દિવસે એકબીજાને ગાળો આપવાનો રિવાજ છે. અહીં મહિલાઓ સહિત સૌ પેટ ભરીને એકબીજાને ગાળો આપે છે, છતાં કોઈ ખરાબ નથી લગાડતું. અને એકવાર તો આ રિવાજ બંધ કરાવવા માટે ઠરાવ પણ કરવામાં આવ્યો હતો, પરંતુ ગાળાગાળી બંધ કરવાથી ગામ પર આપત્તિ આવી હોવાનું લાગતાં પાછો આ પવિત્ર રિવાજ ચાલુ કરી દેવામાં આવ્યો હતો. તો જેમને ડેલી બેલી ગમ્યું છે, તે લોકો પોતાનાં જ્ઞાનમાં અભિવૃદ્ધિ કરવા આ નાગપંચમી પર ઉત્તરપ્રદેશ જવા માટેનું બુકિંગ કરાવી શકે છે. આ તો વાત થઈ ભારતના વૈવિધ્યપૂર્ણ વારસાની. પણ ગાળો દેવાનો રિવાજ બીજે બધે પણ ઘણો પ્રચલિત છે. જેમ કે યુનિવર્સિટીનાં વાઈસ ચાન્સેલરને વિદ્યાર્થી નેતાઓ, સત્તાધારી પક્ષને વિરોધ પક્ષ, સસરાને જમાઈ, ચોરને પોલીસ, પતિને પત્ની, ફેકટરી માલિકને યુનિયન લીડર, અને કર્મચારીઓને બોસ તેમને મળેલા રાઇટ ટુ ગાલિપ્રદાન અંતર્ગત ગાલિપ્રદાન કરી શકે છે.